CELEX: 32021D0585
Language: da
Date: 2021-04-12 00:00:00
Title: Rådets gennemførelsesafgørelse (FUSP) 2021/585 af 12. april 2021 om gennemførelse af afgørelse 2011/235/FUSP om restriktive foranstaltninger over for visse personer og enheder på baggrund af situationen i Iran

12.4.2021   
               
               
                  DA
               
               
                  Den Europæiske Unions Tidende
               
               
                  LI 124/7
               
            
         RÅDETS GENNEMFØRELSESAFGØRELSE (FUSP) 2021/585
         af 12. april 2021
         om gennemførelse af afgørelse 2011/235/FUSP om restriktive foranstaltninger over for visse personer og enheder på baggrund af situationen i Iran
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 31, stk. 2,
         under henvisning til Rådets afgørelse 2011/235/FUSP af 12. april 2011 om restriktive foranstaltninger over for visse personer og enheder på baggrund af situationen i Iran (1), særlig artikel 3, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Rådet vedtog den 12. april 2011 afgørelse 2011/235/FUSP.
                  
               
                     (2)
                  
                  
                     Den 8. december 2019 udsendte Unionens højtstående repræsentant for udenrigsanliggender og sikkerhedspolitik en erklæring på Unionens vegne, hvori han beklagede de iranske sikkerhedsstyrkers udbredte og uforholdsmæssige magtanvendelse med et stort antal dræbte og sårede til følge under reaktionen på demonstrationerne i november 2019. Erklæringen præciserede også, at Unionen forventer, at alle, der begår vold, vil blive holdt ansvarlige, og opfordrede de iranske myndigheder til at sikre gennemsigtige og troværdige undersøgelser for at klarlægge antallet af dræbte og anholdte og sikre en retfærdig rettergang for alle tilbageholdte. Som reaktion på Irans beslutning om at afbryde internetadgangen til globale net i over en uge, forhindre kommunikation og en fri informationsstrøm for iranske borgere understregede erklæringen desuden, at grundlæggende rettigheder såsom ytrings- og forsamlingsfrihed altid skal respekteres.
                  
               
                     (3)
                  
                  
                     I denne forbindelse og i overensstemmelse med Unionens tilsagn om at drøfte alle spørgsmål, der giver anledning til bekymring, med Iran, herunder menneskerettighedssituationen, bør otte personer og tre enheder opføres på listen over personer og enheder, der er omfattet af restriktive foranstaltninger, i bilaget til afgørelse 2011/235/FUSP.
                  
               
                     (4)
                  
                  
                     Bilaget til afgørelse 2011/235/FUSP bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            Bilaget til afgørelse 2011/235/FUSP ændres som anført i bilaget til nærværende afgørelse.
         
         
            Artikel 2
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 12. april 2021.
            
               
                  På Rådets vegne
               
               A.P. ZACARIAS
               
                  Formand
               
            
         
         
            (1)  EUT L 100 af 14.4.2011, s. 51.
      
      
         
            BILAG
            Følgende personer og enheder tilføjes på listen over personer og enheder i bilaget til afgørelse 2011/235/FUSP:
            Personer
            
               
                            
                        
                        
                           Navn
                        
                        
                           Identificerende oplysninger
                        
                        
                           Begrundelse
                        
                        
                           Opført på listen den
                        
                     
                           »88.
                        
                        
                           SOLEIMANI Gholamreza
                        
                        
                           Fødested: Farsan (Iran)
                           Fødselsdato: 1343 (den iranske Hijri-kalender), 1964 eller 1965 (den gregorianske kalender)
                           Nationalitet: iraner
                           Køn: mand
                           Stilling: Leder af Basijorganisationen i Den Islamiske Revolutionsgarde (IRGC)
                        
                        
                           Gholamreza Soleimani er leder af Basijorganisationen. Basijorganisationen anvendte dødbringende magt til at undertrykke protesterne i Iran i november 2019 med dræbte og sårede ubevæbnede demonstranter og andre civile til følge i mange byer over hele landet. Gholamreza Soleimani har som leder af Basijorganisationen ansvaret for den voldelige undertrykkelse af protesterne og de alvorlige brud på menneskerettighederne i Iran.
                        
                        
                           12.4.2021
                        
                     
                           89.
                        
                        
                           SALAMI Hossein (alias: SALAMI Hussain)
                        
                        
                           Fødested: Vaneshan, Golpayegan (Iran)
                           Fødselsdato: 1339 (den iranske Hijri-kalender), 1960 eller 1961 (den gregorianske kalender)
                           Nationalitet: iraner
                           Køn: mand
                           Stilling: Øverstkommanderende for Den Islamiske
                           Revolutionsgarde (IRGC)
                           Rang: generalmajor
                        
                        
                           Hossein Salami har været øverstbefalende for IRGC siden april 2019, som omfatter Basijmilitsen, og er medlem af det nationale sikkerhedsråd. IRGC's ordinære styrker og Basijmilitsen anvendte dødbringende magt til at undertrykke protesterne i Iran i november 2019 med dræbte og sårede ubevæbnede demonstranter og andre civile til følge i mange byer over hele landet. Som medlem af det nationale sikkerhedsråd deltog Hossein Salami i de møder, hvor det blev beordret at anvende dødbringende magt til at undertrykke protesterne i november 2019. Hossein Salami bærer derfor ansvaret for alvorlige brud på menneskerettighederne i Iran.
                        
                        
                           12.4.2021
                        
                     
                           90.
                        
                        
                           KARAMI Hassan
                        
                        
                           Nationalitet: iraner
                           Køn: mand
                           Stilling: Øverstbefalende for Irans politistyrkes særlige enheder
                        
                        
                           Hassan Karami er øverstbefalende for Irans politistyrkes særlige enheder. De særlige enheder anvendte dødbringende magt til at undertrykke protesterne i Iran i november 2019 med dræbte og sårede ubevæbnede demonstranter og andre civile til følge i mange byer over hele landet. Som øverstbefalende for de særlige enheder, der er skyld i de dræbte og sårede ubevæbnede demonstranter og andre civile, bærer Hassan Karami ansvaret for alvorlige brud på menneskerettighederne i Iran.
                        
                        
                           12.4.2021
                        
                     
                           91.
                        
                        
                           PAKPOUR Mohammad (alias: PAKPUR Mohammad)
                        
                        
                           Fødested: Arak (Iran)
                           Fødselsdato: 1340 (den iranske Hijri-kalender), 1961 (den gregorianske kalender)
                           Nationalitet: iraner
                           Køn: mand
                           Stilling: Øverstkommanderende for Den Islamiske Revolutionsgardes (IRGC's) landstyrker
                           Rang: brigadegeneral
                        
                        
                           Mohammad Pakpour har været øverstbefalende for IRGC's landstyrker siden marts 2010. IRGC's landstyrker anvendte dødbringende magt til at undertrykke protesterne i Iran i november 2019 med dræbte og sårede ubevæbnede demonstranter og andre civile til følge i mange byer over hele landet. Som øverstbefalende for IRGC's landstyrker, der har anvendt dødbringende magt mod ubevæbnede demonstranter og andre civile, bærer Mohammad Pakpour ansvaret for alvorlige brud på menneskerettighederne i Iran.
                        
                        
                           12.4.2021
                        
                     
                           92.
                        
                        
                           ASHTARI Hossein
                        
                        
                           Fødested: Isfahan (alias Esfahan, Ispahan)
                           Nationalitet: iraner
                           Køn: mand
                           Stilling: Øverstbefalende for Irans politistyrke
                        
                        
                           Hossein Ashtari har været øverstbefalende for Irans politistyrke siden marts 2015 og er medlem af det nationale sikkerhedsråd. Politistyrken omfatter Emdad-enhederne og de særlige enheder. Irans ordinære politistyrke, Emdad-enhederne og de særlige enheder anvendte dødbringende magt til at undertrykke protesterne i Iran i november 2019 med dræbte og sårede ubevæbnede demonstranter og andre civile til følge i mange byer i hele landet. Som medlem af det nationale sikkerhedsråd deltog Hossein Ashtari i de møder, hvor det blev beordret at anvende dødbringende magt til at undertrykke protesterne i november 2019. Hossein Ashtari bærer derfor ansvaret for alvorlige brud på menneskerettighederne i Iran.
                        
                        
                           12.4.2021
                        
                     
                           93.
                        
                        
                           ZIAEI Gholamreza
                        
                        
                           Køn: mand
                           Stilling: Tidligere direktør for Evinfængslet, tidligere direktør for andre tilbageholdelsescentre
                        
                        
                           Mellem juli 2019 og juni 2020 var Gholamreza Ziaei direktør for Evinfængslet, hvor de allerede barske forhold for tilbageholdte blev yderligere forværret under hans embedsperiode. Kvindelige fanger blev nægtet telefonkontakt med deres børn. Politiske fanger blev nægtet ugentlige besøg af slægtninge, som kun var tilladt hver anden måned. Under protesterne i 2009 var Ziaei ansvarlig for tilbageholdelsescentret i Kahrizak, hvor mindst fem fanger, som var blevet anholdt i forbindelse med massedemonstrationerne på Teherans gader i 2009, døde efter at være blevet udsat for tortur. Fra 2017 til 2019 var Ziaei, inden han fik ansvaret for Evinfængslet i Teheran, direktør for Rajaee Shahr-fængslet i Karaj vest for Teheran, hvor der har været talrige protester fra de politiske fanger mod misbrug og umenneskelige levevilkår.
                        
                        
                           12.4.2021
                        
                     
                           94.
                        
                        
                           SHAHVARPOUR Hassan
                        
                        
                           Fødested: Safi Abad, syd for Dezful, Khuzestan (Iran)
                           Køn: mand
                           Pasnr.: 2001624001 (nationalt ID-nr.)
                           Stilling: Korpschef for Den Islamiske
                           Revolutionsgarde (IRGC) i Khuzestanprovinsens Vali Asr-korps
                           Rang: brigadegeneral
                        
                        
                           Som korpschef for IRGC i Khuzestan siden 2009 er Hassan Shahvarpour ansvarlig for at have kommanderet de styrker, som anvendte maskinpistoler mod demonstranter og andre civile i byen Mahshahr under protesterne i november 2019. Under hans kommando blev 148 mennesker dræbt af IRGC ved kraftig beskydning med maskinpistoler fra pansrede køretøjer, som omringede de flygtende demonstranter, der skjulte sig i nærliggende marskområder.
                        
                        
                           12.4.2021
                        
                     
                           95.
                        
                        
                           VASEGHI Leyla (alias VASEQI Layla, VASEGHI Leila, VASEGHI Layla)
                        
                        
                           Fødested: Sari, Mazandaranprovinsen (Iran)
                           Fødselsdato: 1352 (den iranske Hijri-kalender), 1972 eller 1973 (den gregorianske kalender)
                           Køn: kvinde
                           Stilling: Guvernør for Shahr-e Qods og leder af byens sikkerhedsråd
                        
                        
                           Som guvernør for Shahr-e Qods og leder af byens sikkerhedsråd siden september 2019 beordrede Leyla Vaseghi politiet og andre væbnede styrker til at anvende dødbringende magt under protesterne i november 2019 med dræbte og sårede ubevæbnede demonstranter til følge. Som guvernør for Shahr-e Qods og leder af byens sikkerhedsråd bærer Leyla Vaseghi ansvaret for alvorlige brud på menneskerettighederne i Iran.
                        
                        
                           12.4.2021«
                        
                     
            Enheder
            
               
                            
                        
                        
                           Navn
                        
                        
                           Identificerende oplysninger
                        
                        
                           Begrundelse
                        
                        
                           Opført på listen den
                        
                     
                           »2.
                        
                        
                           Evin Prison
                        
                        
                           Adresse: Tehran Province, Tehran, District 2, Dasht-e Behesht (Iran)
                        
                        
                           Evinfængslet er et tilbageholdelsescenter, hvor politiske fanger er blevet tilbageholdt, og alvorlige brud på menneskerettighederne, herunder tortur, har fundet sted gentagne gange i løbet af de seneste år og årtier. I november 2019 blev demonstranter tilbageholdt og bliver, i hvert fald i et vist omfang, fortsat tilbageholdt i Evinfængslet som politiske fanger. Fanger i Evinfængslet fratages deres grundlæggende processuelle rettigheder og holdes til tider isolationsfængslet eller indespærret i overfyldte celler under dårlige hygiejniske forhold. Der er udførlige rapporter om fysisk og psykisk tortur. Tilbageholdte nægtes kontakt med familie og advokater samt passende sundhedsbehandling.
                        
                        
                           12.4.2021
                        
                     
                           3.
                        
                        
                           Fashafouyeh Prison (alias Greater Tehran Central Penitentiary, Hasanabad-e Qom Prison, Greater Tehran Prison)
                        
                        
                           Adresse: Tehran Province, Hasanabad, Bijin Industrial Zone, Tehran, Qom Old Road (Iran)
                           Telefon: +98 21 5625 8050
                        
                        
                           Fashafouyehfængslet er et tilbageholdelsescenter, der oprindeligt var beregnet til at tilbageholde narkotikakriminelle, og for nylig er politiske fanger også blevet interneret her og i nogle tilfælde tvunget til at dele celler med narkomaner. Leve- og hygiejneforholdene er meget ringe, og der mangler basale fornødenheder såsom rent drikkevand. Under protesterne i november 2019 blev adskillige demonstranter tilbageholdt i Fashafouyehfængslet, herunder mindreårige. Ifølge rapporter blev demonstranter i november 2019 udsat for tortur og umenneskelig behandling i Fashafouyehfængslet, f.eks. ved bevidst at blive påført smerte med kogende vand og ved nægtet lægebehandling. Ifølge Amnesty Internationals rapport om undertrykkelsen af protesterne i november 2019 er børn helt ned til 15 år blevet tilbageholdt sammen med voksne i Fashafouyehfængslet. Tre demonstranter fra november 2019, som i øjeblikket tilbageholdes i Fashafouyehfængslet, er blevet dømt til døden ved en domstol i Teheran.
                        
                        
                           12.4.2021
                        
                     
                           4.
                        
                        
                           Rajaee Shahr Prison (alias Rajai Shahr Prison, Rajaishahr, Raja'i Shahr, Reja'i Shahr, Rajayi Shahr, Gorhardasht Prison, Gohar Dasht Prison)
                        
                        
                           Adresse: Alborz Province, Karaj, Gohardasht, Moazzen Blvd (Iran)
                           Telefon: +98 26 3448 9826
                        
                        
                           Rajaee Shahr-fængslet har været kendt for manglende overholdelse af menneskerettighederne, herunder alvorlig fysisk og psykisk tortur af politiske fanger og samvittighedsfanger samt massehenrettelser uden retfærdig rettergang, siden den islamiske revolution i 1979. Hundredvis af tilbageholdte, herunder børn, blev alvorligt mishandlet i Rajaee Shahr-fængslet i kølvandet på protesterne i november 2019. Der er troværdige rapporter om talrige tilfælde af tortur og andre former for grusom straf, herunder sager, der omfatter mindreårige.
                        
                        
                           12.4.2021«.